Inimeste mälu on kahjuks üsna lühike. Praegune skandaal pole sugugi esimene, kus Mart Laar on valelt  tabatud. Meenutagem.  • 12. veebruar 1993. Mart Laar kinnitas Riigikogus, et valitsus polevat andnud luba Vene sõjaväelaste Eestisse toomiseks. Samal  päeval aga teatas piirivalve, et jaanuaris toodi valitsuse ametliku loaga Eestisse 164 Vene sõjaväelast.  • 22. september 1993. Riigikogu opositsioon teatas, et Laar valetas, kui väitis 13. septembril, et Iisraeli relvaostuks pole laenu võetud. Tegelikult saadi laen Põhja-Eesti Pangalt. Vale oli Laari hilisemgi väide, et laenu võeti 49 miljonit  dollarit. Tegelik summa oli 59 miljonit dollarit.  • 8. veebruar 1994. Jälle valetas Laar TAASi relvasaadetise kohta. Saabus 50 roostes ja vana Vene õhutõrjekahurit. Peaminister aga rääkis parlamendile, et avastati vaid mõni nõudele mittevastav padrunipartii.  • 23. august 1994. Peaminister Mart Laar valetas Vene rublade kohta, väites, et rahvalt kokku kogutud rublad on Eesti Panga hoidlast viidud valitsuse varahoidlasse. Tegelikult sellist varakambrit pole olemas ja juba 1992. aasta detsembris oli  Laari valitsusel sõlmitud vahendajatega kokkulepe rublade müügiks.